
GRAD ZAGREB
GRADSKA ČETVRT
TREŠNJEVKA-SJEVER
Vijeće Mjesnog odbora 
                      „Samoborček“

KLASA: 024-08/22-003/718
URBROJ: 251-13-11-16/003-23-3
Zagreb, 17. travanj 2023.
Z A P I S N I K

sa 24. sjednice Vijeća Mjesnog odbora „Samoborček“, održane 17. travnja 2023. s početkom u 20,00 sati, u prostoru Mjesnog odbora „Samoborček“, Nova cesta 37.

Nazočni članovi Vijeća: Alma Smojver, Ana Legčević, Željko Duić, Ivan Maksan, Maja Đuroković 
[bookmark: _GoBack]
Nenazočni članovi Vijeća: Noah Kraljević, Nikolina Rajković

Predsjednik Vijeća Mjesnog odbora „Samoborček“ utvrđuje da je na sjednici prisutno 5 od ukupno 7 članova Vijeća, pa Vijeće može pravovaljano raspravljati i odlučivati.
Predsjednik predlaže verifikaciju zapisnika s 23. sjednice.
Vijeće JEDNOGLASNO prihvaća zapisnik s 23. sjednice.

Predsjednik predlaže:
	                       DNEVNI RED

       1.  Prijedlog zaključka o proglašenju komunalne infrastrukture javnim dobrom u općoj upotrebi
       2.  Pitanja, prijedlozi i obavijesti

koji je prihvaćen JEDNOGLASNO.

Ad. 1. Prijedlog zaključka o proglašenju komunalne infrastrukture javnim dobrom u općoj upotrebi 

           Predsjednik otvara raspravu, u kojoj sudjeluju svi članovi vijeća, zaključuje raspravu.
           Vijeće Mjesnog odbora „Samoborček“ JEDNOGLASNO donosi

                                                                          Z A K LJ U Č A K
1. Vijeće Mjesnog odbora „Samoborček“ predlaže da se zemljišna čestica, zavedena 
- u katastarskom operatu kao - k.č. 583/6 k.o. Trešnjevka te
- u zemljišno knjižnoj evidenciji kao - z.k.č. 4895/9; k.o.Grad Zagreb,
ukupne površine 490 m2, koja u naravi predstavlja komunalnu infrastrukturu - javnu zelenu površinu, proglasi javnim dobrom u općoj uporabi u neotuđivom vlasništvu Grada Zagreba.
2. Zaključku je priloženo obrazloženje.
3. Ovaj se Zaključak zajedno s obrazloženjem dostavlja na daljnje postupanje Vijeću Gradske četvrti Trešnjevka – sjever.
O b r a z l o ž e n j e

Dana 30. ožujka su predstavnici Vijeća Mjesnog odbora Samoborček prijavili sječu odraslih stabala koju je na javnoj zelenoj površini omeđenoj ulicom Andrije Žaje i Nove ceste 4 počinio privatni izvođač Dia Profuturo d.o.o. Privatni izvođač je prijavljen komunalnom redarstvu budući da je prema Odluci o komunalnom redu (neslužbeni pročišćeni tekst obuhvaća Odluku o komunalnom redu (Službeni glasnik Grada Zagreba 14/19), Odluku o izmjenama i dopunama Odluke o komunalnom redu (Službeni glasnik Grada Zagreba 24/19) i Odluku o izmjenama i dopunama Odluke o komunalnom redu 22/20) prekršio članak 92. koji nalaže da je za sječu, orezivanje i sadnju stabala na javnim zelenim površinama potrebno rješenje gradskog upravnog tijela nadležnog za zelenilo kojim će se odrediti i zamjenska sadnja, te točku 2. iz članka 95. kojom se zabranjuje oštećivanje drveća, grmlja, cvjetnjaka, živica i drugog raslinja, i točku 8. istog članka u dijelu koji se odnosi na zabranu rezanja, odnosno prekidanja korijenja stabla debljeg od tri centimetra. 
Nemili događaj je pobudio sumnje stanara u početak građevinskih radova. Uvidom u katastarsku općinu Trešnjevka, sporna zelena površina identificirana je kao k.č. 583/6 (u zemljišno-knjižnim podacima zavedena kao čestica 4895/9) ukupne površine 490m2, a kao nositelj prava vlasništva upisano je društvo Repeto Kreativa d.o.o. 
Daljnjom pretragom ustanovljeno je da je nejasno kako je ta čestica formirana s obzirom na to da ista ne postoji u važećem GUP-u Grada Zagreba, odnosno nije zavedena u Informacijskom sustavu prostornog uređenja.
Pregledom dostupne on line evidencije (e-dozvola, ISPU) ustanovljeno je i to da trenutno ne postoji lokacijska/građevinska dozvola za bilo kakve radove na spornoj površini. 
U subotu 15. travnja 2023. su od strane nepoznatog počinitelja uklonjena je komunalna oprema (recentno obnovljene klupe) te je dovršeno rušenje postojećeg drveća. 
Ta je površina, kao zelena javna površina, desetljećima održavana kroz komunalne aktivnosti u nadležnosti Vijeća Gradske četvrti Trešnjevka Sjever i na njoj se redovito orezuju i sade stabla, postavljaju klupe i uređuje gradska šetnica koja vodi prema dječjem parku. Nadalje, ta je površina sastavni dio veće površine čija je katastarska namjena Z1.  Sukladno članku 59. Zakona o komunalnom gospodarstvu (Narodne novine 68/18, 110/18-Odluka Ustavnog suda Republike Hrvatske i 32/20; u nastavku teksta: Zakon) zelene javne površine predstavljaju komunalnu infrastrukturu dok je člankom 60. stavkom 5. istog Zakona propisano da su javne zelene površine parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori, zelene površine uz ceste i ulice, ako nisu sastavni dio nerazvrstane ili druge ceste odnosno ulice i slično. Člankom 61. stavkom 4. Zakona propisano je da komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi. Člankom 62. stavkom 4. Zakona propisano je da odluka, uz ostalo, mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige. Odredbom članka 132. stavka 1. Zakona propisano je da komunalna infrastruktura iz članka 59. stavka 1. Zakona izgrađena do dana stupanja na snagu Zakona koja nije evidentirana u katastru ili nije evidentirano njezino stvarno stanje, evidentira se u katastru na temelju geodetskog elaborata izvedenog stanja komunalne infrastrukture, potvrde jedinice lokalne samouprave da se radi o komunalnoj infrastrukturi, a koje pribavlja i nadležnom tijelu za katastar dostavlja jedinica lokalne samouprave odnosno javni isporučitelj koji upravlja komunalnom infrastrukturom i rješenja nadležnog zemljišnoknjižnog suda o provedbi prijavnog lista u zemljišnu knjigu.
Smatramo da predmetna površina zadovoljava sve pravne kriterije da je se smatra komunalnom infrastrukturom koja treba biti proglašena javnim dobrom u općoj uporabi. Pored Zakona, pravni temelj nalazimo i u Odluci Visokog upravnog suda, Poslovni broj: Usoz-52/21-8, koji naglašava da je sve ono što već predstavlja, a nije nužno evidentirano kao komunalna infrastruktura, odnosno da jedinica lokalne samouprave njome upravlja, održava ju i uređuje (obavlja komunalne djelatnosti), može biti predmetom proglašenja javnog dobra u općoj uporabi, u smislu odredbi članaka 61. i 62. Zakona o komunalnom gospodarstvu.
Smatramo i to da se predmetna površina iz niza socijalno-ekoloških razloga mora zadržati kao komunalna infrastruktura i biti proglašena javnim dobrom u općoj upotrebi.
Naime, predmetna površina se nalazi na području GČ Trešnjevka-sjever, koja je jedna od najatraktivnijih lokacija za život zbog mnoštva kulturnih i sportskih sadržaja, ali pripada i jednoj od preizgrađenih gradskih četvrti zbog čega izuzetno oskudijeva zelenilom. Nedostatkom zelenila je osobito pogođena Nova cesta koja je jedna od najfrekventnijih prometnica u Zagrebu.
Nedostatak zelenila osjeća se sve više uslijed klimatskih promjena, velikih gradskih vrućina, učestalih suša i poplava. Za sve stanovnike je od iznimne važnosti očuvati ono malo postojećeg zelenila i zasaditi novo u što se već ulažu napori u prijedlozima vijećnika vezanim za izmjene i dopune GUP-a.
Budući da nije jasno kako je k.č. 583/6 dospjela u privatno vlasništvo, a Grad Zagreb sukladno svojim obvezama redovito održava kao javnu zelenu površinu, nužno je hitno reagirati, preispitati i urediti vlasničko-pravne odnose nad njom kao komunalnom infrastrukturom.
Postoje opravdane bojazni da će vlasnik dijela k.č. 583/6, odnosno privatna tvrtka Repeto Kreativa d.o.o. čija je djelatnost iznajmljivanje i upravljanje vlastitim nekretninama ili nekretninama izgraditi zgradu. U prilog tomu govori i dokument Zavoda za prostorno uređenje Grada Zagreba iz studenog 2015. godine po kojem je Džemil Sejdić, vlasnik društva Repeto Kreativa d.o.o. u četiri navrata između 2012. i 2013. godine tražio prenamjenu zaštitne zelene površine Z u zonu stambene namjene S ili zonu sporta s gradnjom – R1. 
Moguća izgradnja stambene zgrade oduzela bi jedno od posljednjih javnih zelenih površina na području Trešnjevke Sjever. Također, ukinula bi funkcionalnu cjelinu koju ta površina čini s preostalim zelenilom i dječjim parkom. Izgradnja zgrade je i problematična jer bi se našla na uglu, odnosno križanju Nove ceste i ulice Andrije Žaje i pitanje je kako bi se izvelo priključenje na prometnicu, odnosno izvjesno je da bi ugrozilo ionako riskantno kretanje pješaka i ostalih sudionika u prometu.
Nadamo se da će inicijativa MO Samoborčeka i VGČ Trešnjevka-sjever za proglašenje komunalne infrastrukture na k.č. 583/6 javnim dobrom u općoj upotrebi naići na odaziv nadležnih gradskih tijela i uputiti se u hitnu proceduru kako bi se onemogućila izdavanje bilo kakve lokacijske dozvole i potom gradnje na javnoj zelenoj površini.


Ad. 2. Pitanja, prijedlozi i obavijesti

          Slijedeća sjednica Vijeća planirana je za 25. travnja 2023. u 20 sati.
          Sjednica Vijeća završila je u 20.25 sati.
         
          ZABILJEŽIO
          Ivan Maksan                                                                                                                  Predsjednik
Vijeća Mjesnog odbora
          ”Samoborček”

                                                                                                                                              Ivan Maksan, v. r.

